钦定古今图书集成/明伦汇编/官常典/第583卷 > 郝杰
## 钦定古今图书集成/明伦汇编/官常典/第583卷 > 郝杰

按《明外史》本传：“杰字彦辅，蔚州人。父铭，御史。杰举嘉
靖三十五年进士，授行人，擢御史。隆庆元年，巡按畿
辅。冬，寇大入永平，疏请蠲被掠地徭赋，且言‘比年罚
行于文臣而弛于武弁，及于主帅而略于偏裨，请饬
法以振国威。俱报可’。”已，劾蓟督刘焘、巡抚耿随卿观
望，寇退则断死者报首功。又夺辽东将士棒捶，厓战
绩，并论副使沈应干、游击李信、周冕罪。帝为黜应干，
下信、冕狱，敕焘随卿还籍听勘。诏遣中官李祐督苏、
杭织造，工部执奏不从。杰言：“登极诏书罢织造甫一
年，敕使复遣，非画一之政。且东南民力竭而内臣专
恣，有司剥下奉之，损圣德非小。”帝终不听。驾幸南海
子，命京营诸军尽从。徐阶、杨博等谏，不听。杰争之，卒
不从。刑部侍郎洪朝选以拾遗罢，上疏自辨。杰等劾
其违制，遂削职。以尝论高拱非宰辅器，为所嫉。及拱
再召，杰遂请急去。拱罢，起故官。旋以私议张居正逐
拱，非是。出为陕西副使。历浙江按察使。再迁山东左
布政使。被劾，降辽东苑马寺卿兼海道兵备，加山东
按察使。十七年擢右佥都御史，巡抚辽东，以督诸将
击敌，录一子官。时李成梁为总兵官，威望甚著，然督
抚诸臣庇之，功绩不无扺欺。寇入塞，或敛兵避，既退，
始尾袭老弱，或乘虚捣邻部，诱杀附塞者充首功，习
以为常，杰独不与比。十九年春，成梁用参将郭梦征
策，使副将李宁袭板升于镇夷堡，获老弱二百八十
馀级。师旋，为别部所遮。宁先走，将士数千人失亡大
半。成梁饰功邀叙，杰具奏草，直言其故，要总督蹇达
共奏。达匿其草，自为奏。论功。巡按御史胡克俭驰疏
劾宁，词连成梁，亦诋达。兵部尚书王一鹗置宁罪不
议。克俭大愤，尽发成梁、达隐蔽状。先是，十八年冬，海
州被掠十三日，副将孙守廉不战，成梁亦弗救。克俭
既劾守廉，申时行、许国庇之，止令听勘。克俭乃言：“臣
初劾守廉，时行以书沮臣。及劾宁，又与国谕臣宽其
罪。徇私背公，将坏边事。”并历诋一、鹗达及兵科给事
中张应登朋奸欺罔，达置杰、《会槁功罪疏》不奏。岂杰
亲临者不知其罪，而达遥制者乃知其功？遂追数成梁前数年昌功状。帝谓：成梁前功皆由巡按勘报，克
俭悬度妄议，卒置成梁等不问，而心以杰为不欺。旋
就进右副都御史。日本陷朝鲜，达遣裨将祖承训以
三千人往，皆没。事闻，杰亦被劾，帝特免之。朝鲜王避
难将入辽，杰请择境外善地处之，且周给其从官卫
士。报可。寻迁兵部右侍郎，总督蓟、辽、保定军务。召理
戎政，进右都御史。《日本封贡议》，起杰曰：“平秀吉罪不
胜诛，顾加以爵命。”荒外闻之，谓中朝无人，议不合。徙
南京户部尚书，移疾归。起南京工部尚书，就改兵部，
参赞机务。卒官。赠太子少保。